**A levelezéssel kapcsolatos általános információk**

A betegek és beutaltak ellenőrzés mellett korlátlanul levelezhetnek. A levelek összegyűjtése, továbbítása és kézbesítése munkanapokon naponta történik.

A fogvatartottak részére küldendő leveleket az alábbi módon címezzék:

**Fogvatartott neve**

**IMEI**

**Budapest 1475**

**Pf. 99.**

**A levél** csak papírral készített, írásos formában megjelenített, egyedi, illetve személyes jellegű közleményt, adatot, információt tartalmazhat, mely postai úton borítékban küldhető. Levélként kezelendő a levelezőlap és a képes levelezőlap is. A levelet tartalmazó borítékban fénykép is elhelyezhető.

A levelek gyakorisága és terjedelme nem korlátozott.

**Nem minősül levélnek** a 2000 g súlyhatárt meg nem haladó levélküldeményként feladott kis csomag. Ezen küldemények tartalmára, átadására az intézet a csomagkülde­mé­nyekre vonatkozó szabályokat alkalmazza.

A pontatlan címzés okozta késedelem miatt az intézet felelősséget nem vállal.

Tartalmilag nem ellenőrizhető a fogvatartottak hatóságokkal, nemzetközi szervezetekkel, az illetékes külképviselettel és a védővel való levelezése. Az ilyen helyre címzett levelet a postai előírásoknak megfelelően, lezárt borítékban adhatja ki a fogvatartott, és ennek megfelelően kerül továbbításra a címzett részére.

A levelezés ellenőrzése szempontjából nemzetközi szervezetnek azon szervezetek minősülnek, amelyek tevékenysége az emberi jogok érvényesülésének a vizsgálatára kiterjed.

**Hatóságnak tekintendők:**az államhatalmi, államigazgatási feladatot ellátó szervek, az államigazgatási jogkörben eljáró egyéb szervek, megyei (fővárosi) kormányhivatalok és szakigazgatási szervei, a járásbíróságok, törvényszékek, ítélőtáblák, kúria, az Alkotmánybíróság, az ügyészségek, az igazságügyi szervek, a fegyveres erők, a rendvédelmi szervek, a nemzetbiztonsági szolgálatok, a helyi önkormányzatok.

**Nemzetközi szervezetnek tekintendők:** az Emberi Jogok Európai Bírósága, a Kínzás- és Tortúraellenes Bizottság (CPT), az ENSZ Emberi Jogi Bizottsága, az ENSZ Kínzás Elleni Bizottsága.

**A hatóságokra és nemzetközi szervezetekre vonatkozó előírásokat kell alkalmazni az alábbi szervek, illetve személyek esetében is:** az alapvető jogok biztosának hivatala, Nemzeti Adatvédelmi és Információszabadság Hatóság, a külképviseletek, a parancsnok, a büntetés-végrehajtás országos parancsnoksága, ha a fogvatartott zárt borítékban küldi levelét.